Ründaja liitus Liverpooliga eelmisel suvel ning sai kiiresti staariks, lüües üle 30 värava ja saades nominatsiooni FIFA parima mängija auhinnale. Salah siiski ütles, et tema armastus Liverpooli vastu on juba pikalt kestnud.

"Kui ma mängisin FIFA-t või teist arvutimängu, võtsin alati meeskonnaks Liverpooli," vahendab Soccernet Salahi France Footballile öeldud sõnu. "Panin alati Steven Gerrardi nr. 10 kohale, sest tal oli võimas löök. Siis panin Jerzy Dudeku väravasse ja keskkaitsjad olid Jamie Carragher ja Sami Hyypia. Aga ma mängisin Liverpooliga juba enne 2005. aastat."

Salah lisas veel, et klubiga kohanemiseks ei läinud tal kaua aega, ja seda tänu fännidele. "Paar kuud pärast liitumist kuulsin fänne minu laulu laulmas ja see oli väga võimas. Siis ma tundsin armastust ja kiindumust mu vastu. Fännid on lihtsalt parimad."